作者:皇甫湜
標題:題浯溪石
內容:次山有文章，可惋只在碎。然長於指敘，約潔有餘態。心語適相應，出句多分外。於諸作者間，拔戟成一隊。中行雖富劇，粹美若可蓋。子昂感遇佳，未若君雅裁。退之全而神，上與千載對。李杜才海翻，高下非可概。文與一氣間，為物莫與大。先王路不荒，豈不仰吾輩。石屏立衙衙，溪口揚素瀨。我思何人知，徙倚如有待。